CELEX: 32019D0847
Language: bg
Date: 2019-05-15 00:00:00
Title: Решение (ЕС) 2019/847 на Комисията от 15 май 2019 година относно предложената гражданска инициатива под надслов „Да спасим пчелите! Опазване на биологичното разнообразие и подобряване на местообитанията за насекомите в Европа“ (нотифицирано под номер С(2019) 3800)

24.5.2019   
               
               
                  BG
               
               
                  Официален вестник на Европейския съюз
               
               
                  L 138/90
               
            
         РЕШЕНИЕ (ЕС) 2019/847 НА КОМИСИЯТА
         от 15 май 2019 година
         относно предложената гражданска инициатива под надслов „Да спасим пчелите! Опазване на биологичното разнообразие и подобряване на местообитанията за насекомите в Европа“
         
            
               (нотифицирано под номер С(2019) 3800)
            
         
         (само текстът на немски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива под надслов „Да спасим пчелите! Опазване на биологичното разнообразие и подобряване на местообитанията за насекомите в Европа“ е посочено следното: „Нуждаем се от насекоми за нашите екосистеми и за да гарантираме продоволствената сигурност. Комисията трябва да приеме законодателство за поддържане и подобряване на местообитанията за насекомите като показатели за непокътната околна среда“.
                  
               
                     (2)
                  
                  
                     Целите на предложената гражданска инициатива са: „За да се подобри осезаемо естествената основа за живот, призоваваме за задължителни цели: насърчаването на биологичното разнообразие да се направи обща цел на ОСП; да се намали драстично употребата на пестициди, да се забранят без изключение вредните пестициди и да се преразгледат критериите за допустимост; да се насърчава структурното разнообразие в селскостопанските ландшафти; да се намали ефективно количеството на хранителните вещества (напр.“ Натура 2000„); да се създадат ефективно защитени зони (например Рамковата директива за водите); да се засилят научните изследвания и мониторингът и да се подобри образованието.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     За целите на прилагането на Договорите могат да бъдат приемани правни актове на Съюза:
                     
                                 —
                              
                              
                                 за създаване на общата организация на селскостопанските пазари и за приемане на останалите разпоредби, необходими за постигането на целите на общата селскостопанска политика, въз основа на член 43, параграф 2 от Договора за функционирането на Европейския съюз (ДФЕС);
                              
                           
                                 —
                              
                              
                                 за сближаване на законовите, подзаконовите или административните разпоредби на държавите членки, които имат за цел създаването и функционирането на вътрешния пазар, въз основа на член 114 от ДФЕС;
                              
                           
                                 —
                              
                              
                                 за мерки във ветеринарната и фитосанитарната област, които имат за пряка цел закрилата на общественото здраве, въз основа на член 168, параграф 4, буква б) от ДФЕС;
                              
                           
                                 —
                              
                              
                                 за приемане на многогодишна рамкова програма, обхващаща всички действия на Съюза в областта на научните изследвания и технологичното развитие, въз основа на член 182, параграф 1 от ДФЕС;
                              
                           
                                 —
                              
                              
                                 за действия, които трябва да бъдат предприети, за да се постигнат целите за опазване, защита и подобряване на качеството на околната среда и за разумно и рационално използване на природните ресурси, въз основа на член 192, параграф 1 от ДФЕС, във връзка с член 191, параграф 1, първо и трето тире от ДФЕС.
                              
                           
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива под надслов „Да спасим пчелите! Опазване на биологичното разнообразие и подобряване на местообитанията за насекомите в Европа“ следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Поради това предложената гражданска инициатива под надслов „Да спасим пчелите! Опазване на биологичното разнообразие и подобряване на местообитанията за насекомите в Европа“ се регистрира.
         
         
            Член 2
            Настоящото решение влиза в сила на 27 май 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива под надслов „Да спасим пчелите! Опазване на биологичното разнообразие и подобряване на местообитанията за насекомите в Европа“, представлявани от г-жа Manuela RIPA и г-жа Clara BORASIO в качеството им на лица за контакт.
         
         
            Съставено в Брюксел на 15 май 2019 година.
            
               
                  За Комисията
               
               Frans TIMMERMANS
               
                  Първи заместник-председател
               
            
         
         
            (1)  ОВ L 65, 11.3.2011 г., стр. 1.